Twee vas ná moord op jong Muldersdrift-manJason le Roux. Foto: Facebook Le Roux is op 16 Junie in die Lammermoor-gebied in Muldersdrift tydens ŉ huisroof doodgeskiet. Maroela Media het vroeër berig Le Roux en sy vriendin het geslaap toe die rowers omstreeks 03:00 gedwonge toegang tot hul huis verkry het. Le Roux het gehoor hoe hulle inkom en het gaan ondersoek instel, waarna hy verskeie kere in die bors geskiet is. Hy is op die toneel dood. Die rowers het verskeie huishoudelike items gebuit voordat hulle op die vlug geslaan het. Sy vriendin is ook tydens die voorval in die onderlyf gewond. Sy kon daarin slaag om te ontsnap en het hulp by die bure gaan ontbied, waarna sy na ŉ hospitaal geneem is vir behandeling. Ao. Hitler Ngwenya, polisiewoordvoerder, het Donderdag in ŉ verklaring gesê die “mees gesoekte misdadigers” is Woensdag omstreeks 16:00 in hegtenis geneem. Die verdagtes is onderskeidelik 34 en 39 jaar oud. “Sedert die moord het twee speurders, sers. Sam Manana en konst. Mncedisi Bambiso, al dag en nag gewerk om die saak te ondersoek. Hulle het met verskeie lede van die gemeenskap vergader om te bepaal waar die verdagtes hulle bevind,” het Ngwenya gesê. Kapt. Boeti David Phiri, waarnemende bevelvoerder van die Muldersdrift-polisiestasie, het die beamptes en rolspelers se toewyding en verbintenis tot die oplos van die saak geloof. “Die inhegtenisnemings sal baie help om die veiligheid van die gemeenskappe in die Muldersdrift-omgewing te verseker,” het Phiri gesê. Die verdagtes sal binnekort in die Muldersdrift-landdroshof verskyn.